
         AVIZ
asupra propunerii legislative privind transmiterea unor imobile aparţinând Memorialului Ipoteşti Centrului Naţional de studii "Mihai Eminescu", judeţul Botoşani, instituţie publică de interes naţional, din domeniul public al judeţului Botoşani şi din administrarea Consiliului Judeţean Botoşani, în domeniul public al statului şi atribuirea acestuia în folosinţa gratuită a Uniunii Scriitorilor din România, pe o perioadă de 49 de ani


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea  legislativă privind transmiterea unor imobile aparţinând Memorialului Ipoteşti Centrului Naţional de studii "Mihai Eminescu", judeţul Botoşani, instituţie publică de interes naţional, din domeniul public al judeţului Botoşani şi din administrarea Consiliului Judeţean Botoşani, în domeniul public al statului şi atribuirea acestuia în folosinţa gratuită a Uniunii Scriitorilor din România, pe o perioadă de 49 de ani, trimisă cu adresa nr. Pl.- x 84 din 19 februarie 2007, înregistrată sub nr. 31/159 din  20 februarie 2007. 


Senatul, în calitate de primă Cameră sesizată, a respins această iniţiativă legislativă, în şedinţa din 15 februarie 2007.



Camera Deputaţilor este  Cameră decizională.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, mai sus menţionată, în şedinţa din 27 februarie 2007.  
Membrii comisiei au examinat iniţiativa legislativă supusă avizării, expunerea de motive,  avizul favorabil, cu observaţii şi propuneri, al Consiliului Legislativ, transmis cu adresa nr. 1246/18.09.2006, precum şi punctul de vedere al Guvernului, transmis cu adresa nr. 3067 din 12.10.2006, prin care nu susţine această propunere legislativă.
În cadrul dezbaterilor, membrii Comisiei au constatat că adoptarea unei reglementări speciale, la nivel de lege, în domeniul de competenţă pe care Legea nr. 213/1998 privind proprietatea publică şi regimul juridic al acesteia îl stabileşte ca fiind al consiliului judeţean încalcă principiul constituţional al autonomiei locale. 
Totodată, s-a evidenţiat că, potrivit art. 136 alin. (4) din Constituţie, „Bunurile proprietate publică (...) pot fi date în folosinţă gratuită instituţiilor de utilitate publică”, iar Uniunii Scriitorilor din România nu i-a fost recunoscut, până în momentul de faţă, statutul de instituţie de utilitate publică. 

În urma dezbaterilor, Comisia a hotărât, cu unanimitate de voturi, avizarea negativă a propunerii legislative.



În raport de obiectul şi conţinutul său, iniţiativa legislativă face parte din categoria legilor organice. 

